b'\n_START_ARTICLE_\nMaster and Commander: Maailman laidalla\n_START_SECTION_\nJuoni\n_START_PARAGRAPH_\nElokuvan tarina sijoittuu vuoden 1805 toukokuuhun, jolloin Napoleonin sodat riehuvat paraikaa Euroopassa. Brittil\xc3\xa4isen fregatin HMS Surprisen kapteeni "Lucky Jack" Aubrey (Russell Crowe) saa k\xc3\xa4skyn jahdata ranskalaista Acheron-nimist\xc3\xa4 kaapparialusta ja "upottaa, polttaa tai vallata se". Elokuvan alkaessa Surprise joutuu Acheronin v\xc3\xa4ijytykseen. Brittien alus vaurioituu pahasti, eiv\xc3\xa4tk\xc3\xa4 sen omat tykit onnistu lainkaan osumaan vihollislaivaan. Aluksen miehist\xc3\xb6 hinaa pelastusveneill\xc3\xa4 laivan sumusein\xc3\xa4m\xc3\xa4n k\xc3\xa4tk\xc3\xb6\xc3\xb6n paetakseen vihollisilta. Aubrey saa kuulla er\xc3\xa4\xc3\xa4lt\xc3\xa4 miehist\xc3\xb6n j\xc3\xa4senelt\xc3\xa4, joka n\xc3\xa4ki Acheronin sen ollessa viel\xc3\xa4 rakennusvaiheessa, ett\xc3\xa4 vihollisalus on nopeampi ja vahvempitekoinen kuin Surprise. Vanhemmat upseerit ovat sit\xc3\xa4 mielt\xc3\xa4, ett\xc3\xa4 Acheronin kaltainen alus on Surpriselle liian vahva vastustaja. Aubrey ymm\xc3\xa4rt\xc3\xa4\xc3\xa4 kuitenkin, ett\xc3\xa4 Acheron voisi muuttaa sodan kulun Napoleonin eduksi saadessaan tilaisuuden ry\xc3\xb6stell\xc3\xa4 brittil\xc3\xa4isi\xc3\xa4 valaanpyyntialuksia mielens\xc3\xa4 mukaan, ja m\xc3\xa4\xc3\xa4r\xc3\xa4\xc3\xa4 Surprisen seuraamaan Acheronia sen sijaan ett\xc3\xa4 hankkiutuisi satamaan korjaamaan aluksensa. Acheron onnistuu j\xc3\xa4lleen yll\xc3\xa4tt\xc3\xa4m\xc3\xa4\xc3\xa4n Surprisen, mutta Aubrey onnistuu karistamaan sen kannoiltaan y\xc3\xb6n pimeydess\xc3\xa4 k\xc3\xa4ytt\xc3\xa4m\xc3\xa4ll\xc3\xa4 hyv\xc3\xa4kseen houkutuspoijua ja laivan lamppuja. _NEWLINE_Surprise seuraa kaapparialusta etel\xc3\xa4\xc3\xa4n, kiert\xc3\xa4\xc3\xa4 Kap Hornin ja suuntaa kohti Gal\xc3\xa1pagossaaria, koska Aubrey on varma ett\xc3\xa4 Acheron tulee v\xc3\xa4ijym\xc3\xa4\xc3\xa4n brittien valaanpyyntialuksia sielt\xc3\xa4 k\xc3\xa4sin. Laivan l\xc3\xa4\xc3\xa4k\xc3\xa4ri Stephen Maturin (Paul Bettany), Aubreyn yst\xc3\xa4v\xc3\xa4, on kiinnostunut Gal\xc3\xa1pagossaarten el\xc3\xa4imist\xc3\xb6st\xc3\xa4 sek\xc3\xa4 kasvillisuudesta. Aubrey lupaa Maturinille, ett\xc3\xa4 t\xc3\xa4ll\xc3\xa4 tulee olemaan useita p\xc3\xa4ivi\xc3\xa4 aikaa tutkia saarten luontoa. Kun Surprise saapuu Gal\xc3\xa1pagossaarille, miehist\xc3\xb6 l\xc3\xb6yt\xc3\xa4\xc3\xa4 sielt\xc3\xa4 Acheronin tuhoaman valaanpyyntialuksen henkiinj\xc3\xa4\xc3\xa4neit\xc3\xa4 miehist\xc3\xb6n j\xc3\xa4seni\xc3\xa4. Aubrey k\xc3\xa4sitt\xc3\xa4\xc3\xa4 vihollisaluksen olevan l\xc3\xa4hell\xc3\xa4 ja suuntaa kiireesti sen per\xc3\xa4\xc3\xa4n. Maturin katsoo Aubreyn rikkoneen lupauksensa ja seuraa Acheronia velvollisuuden sijaan l\xc3\xa4hinn\xc3\xa4 oman ylpeytens\xc3\xa4 vuoksi._NEWLINE_Merijalkav\xc3\xa4en kapteeni Howard (Chris Larkin) yritt\xc3\xa4\xc3\xa4 ampua albatrossin, mutta osuukin vahingossa Maturiniin. Maturinin apuri (Richard McCabe) kertoo Aubreylle tapahtumista ja ilmoittaa, ett\xc3\xa4 luoti ja sen mukanaan repim\xc3\xa4 pieni kangaspalanen on kaivettava esiin Maturinin kehosta. Leikkaus on kuitenkin teht\xc3\xa4v\xc3\xa4 kuivalla maalla. Vaikka Surprise on viimein saavuttamassa Acheronia, Aubrey k\xc3\xa4\xc3\xa4nt\xc3\xa4\xc3\xa4 laivan ja vie Maturinin takaisin Gal\xc3\xa1pagossaarille. Maturin suorittaa leikkauksen itse k\xc3\xa4ytt\xc3\xa4en apunaan peili\xc3\xa4. Aubrey luopuu kaapparialuksen jahtaamisesta ja antaa Maturinille tilaisuuden tutkia saarta ja ker\xc3\xa4t\xc3\xa4 sielt\xc3\xa4 n\xc3\xa4ytteit\xc3\xa4 ennen kuin he l\xc3\xa4htev\xc3\xa4t takaisin kotiin. K\xc3\xa4velless\xc3\xa4\xc3\xa4n saaren halki ja etsiess\xc3\xa4\xc3\xa4n galapagosinmerimetsoja Maturin huomaa Acheronin ankkuroituneena saaren toiselle puolelle. Maturin varoittaa Aubreya, ja Surprise alkaa valmistautua taisteluun. Koska Acheronin runko on vankka, Surprisen on p\xc3\xa4\xc3\xa4st\xc3\xa4v\xc3\xa4 kaapparialuksen l\xc3\xa4helle voidakseen vahingoittaa sit\xc3\xa4. Huomattuaan er\xc3\xa4\xc3\xa4n Maturinin ker\xc3\xa4\xc3\xa4m\xc3\xa4n hy\xc3\xb6nteisn\xc3\xa4ytteen, kummitussirkan, ilmi\xc3\xb6m\xc3\xa4isen naamioitumiskyvyn Aubrey naamioi Surprisen valaanpyyntialukseksi; h\xc3\xa4n toivoo ranskalaisten tulevan heid\xc3\xa4n l\xc3\xa4helleen kaapatakseen heid\xc3\xa4n aluksensa sen sijaan, ett\xc3\xa4 yritt\xc3\xa4isiv\xc3\xa4t tuhota sen. Acheron lankeaa brittien ansaan ja saa vakavia vaurioita. Aubrey johtaa miehist\xc3\xb6ns\xc3\xa4 vihollisaluksen kannelle valtaa aluksen ranskalaisilta taistelussa. Acheronin kapteenia (Thierry Segall) etsiess\xc3\xa4\xc3\xa4n Aubrey vied\xc3\xa4\xc3\xa4n aluksen sairasosastolle, miss\xc3\xa4 laivan ranskalainen l\xc3\xa4\xc3\xa4k\xc3\xa4ri sanoo kapteenin kuolleen. L\xc3\xa4\xc3\xa4k\xc3\xa4ri tarjoaa Aubreylle kapteenin miekkaa._NEWLINE_Sek\xc3\xa4 Acheron ett\xc3\xa4 Surprise korjataan j\xc3\xa4lleen kuntoon. Surprise j\xc3\xa4\xc3\xa4 viel\xc3\xa4 Gal\xc3\xa1pagossaarille, mutta vallattu Acheron l\xc3\xa4hetet\xc3\xa4\xc3\xa4n Valpara\xc3\xadsoon. Acheronin purjehtiessa tiehens\xc3\xa4 Maturin mainitsee, ett\xc3\xa4 aluksen l\xc3\xa4\xc3\xa4k\xc3\xa4ri oli kuollut jo kuukausia sitten. Aubrey k\xc3\xa4sitt\xc3\xa4\xc3\xa4, ett\xc3\xa4 ranskalainen kapteeni huiputti h\xc3\xa4nt\xc3\xa4 naamioitumalla aluksen l\xc3\xa4\xc3\xa4k\xc3\xa4riksi, ja m\xc3\xa4\xc3\xa4r\xc3\xa4\xc3\xa4 Surprisen k\xc3\xa4\xc3\xa4ntym\xc3\xa4\xc3\xa4n ja saattamaan Acheronin Valpara\xc3\xadsoon. N\xc3\xa4in ollen Maturin ei taaskaan saa tilaisuutta tutustua kunnolla Gal\xc3\xa1pagossaarten luontoon. Aubrey huomauttaa kuivasti, ett\xc3\xa4 koska Maturinin etsim\xc3\xa4 lintu on lentokyvyt\xc3\xb6n, \xe2\x80\x9dse ei ole menossa mihink\xc3\xa4\xc3\xa4n\xe2\x80\x9d. Kaksikko ryhtyy soittamaan yhdess\xc3\xa4 Luigi Boccherinin s\xc3\xa4vellyksi\xc3\xa4 samalla, kun aluksen miehist\xc3\xb6 asettuu taisteluasemiin.'